Valtion istujille
Taas on Herrat Helsingissä,
 Säädyt Suomen suurimmassa
 Kaupungissa kaunihissa:
 Ko’olla korkiat ritarit,
 Arvo aatelit isommat,
 Rohvessöörit ja rovastit
 Kaikki kansamme jaloimmat
 Varsin valitut jäsenet,
 Oppineemmat ne oleevi
 Ylimäisemmät yhessä.
 Vielä vieressä oleevi
 Siellä suuressa siassa
 Talonpojankin parahat,
 Toki järjestä jaloimmat.
 Sinne onpi seastamme
 Viisahimmatkin valittu,
 Lähetetty läänilöistä,
 Kyntömiehien kylistä:
 Puolestamme puhumahan
 Aivan laki asioita
 Tarkkoja, tähellisiä,
 Kallihia kansallemme,
 Kaikkienkin koskevia
 Varsinkin vasta-tulevan
 Kansan kasvavan eduksi,
 Lasten lapsien hyväksi,
 Polvi polvien paraaksi,
 Köyhienki kansalaisten
 Halvempien henkilöiden.
 Niinpä Suomen suuret säädyt,
 Ritarit ja rohvessöörit,
 Kaikki kansamme jaloimmat
 Jäsenet ja järkevimmät:
 Oppineemmat oijaskohot
 Niitä aina neuvokohot
 Talonpoi’an tuhmempia,
 Jotk’ ei oikehen osanne
 Ymmärrä ei esitellä
 Ynnä yhteistä lakia
 Kansan kaiken parahaksi.
 Mikä paikka paikallansa
 Pysyvä on pykälöissä
 Entisten esi-isien
 Laatimastansa lajista,
 Ruotsin ruununkin ajoilta.
 Mikä taasen tarvitseepi
 Kohta uutta korjausta,
 Siinä taito tarvitahan
 Viisautta vissimmästi,
 Koulu opin korkeutta.
 Vielä Herran kaikkivallan
 Armo henkensä apua
 Ymmärrystä ylähältä
 Maan kaikki kansalaiset,
 Suomen suuret, että pienet
 Rukoilkaatte rakkahasti
 Toinen toisemme edestä,
 Ynnä yksi-mielisyyttä
 Taivaan herralta hyvältä
 Johdantoa Jumalalta
 Suomen kansan kallihissa
 Arvoisessa asiassa.
 Muistakaamme Moseksenkin
 Aikasia asennoita
 Perustuksena pitäkäät
 Laki laittama Jumalan
 Alas annettu sinailta
 Varsin vuorelta isolta
 Korkialta, kaukaselta
 Meren puolelta punaisen
 Kansalle jo kadonneelle
 Varsin vuosi tuhansia.

W[ilhelm]. L[aitinen].

Lähde: Tapio 7.4.1877.

Runot
Wilhelm Laitinen
Tapio
1877